**SOALAN-SOALAN LAZIM**

1. **Apakah cabaran sebagai Pegawai Kadet dan Pelajar Awam UPNM?**

Cabaran sebagai Pegawai Kadet UPNM adalah seseorang itu perlu mempunyai kekuatan mental dan juga fizikal kerana UPNM akan melahirkan seorang Pegawai Kadet yang cemerlang dari segi akademik dan ketenteraan. Selain itu Pelajar Awam perlu menjalani program PALAPES bagi memenuhi keperluan pengijazahan.

1. **Apakah peluang dan jaminan pekerjaan bagi lepasan siswa dan siswi UPNM?**

Bagi Pegawai Kadet perlu lulus dan mendapat **PNGK 2.70** ke atas untuk membolehkan mereka ditawarkan pekerjaan di dalam Angkatan Tentera Malaysia manakala Pelajar Awam perlu mencari pekerjaan sendiri di dalam bidang-bidang keselamatan Negara dan sektor korporat.

1. **Apakah perbezaan di antara UPNM dengan Universiti yang lain?**

Perbezaan diantara IPT dalam Negara ialah kerana UPNM adalah ‘**Universiti Butik’** di mana ianya berfokus kepada Keselamatan Pertahanan Negara di samping komited untuk menjadi sebuah Universiti Pertahanan Primier dalam Kepimpinan dan Pembangunan Professional dan Penciptaan Ilmu, Penyebaran Ilmu Pengetahuan dan Aplikasi Sains Pertahanan dan Teknologi serta Penyelidikan Polisi.

1. **Ciri-ciri yang perlu dimiliki oleh pelajar UPNM?**

Holistik, seimbang antara akademik dan kekuatan fizikal, lasak dalam sukan serta berkeupayaan membahagikan masa antara akademik dan latihan ketenteraan. Pelajar perlu bijak membahagikan masa. Disiplin adalah kunci utama pelajar di UPNM.

1. **Bagaimanakah cara kehidupan sebagai pelajar UPNM?**

Amat berbeza jika dibandingkan dengan pelajar IPTA lain. Di UPNM, kuliah bermula ataupun masa akademik bermula dari jam 8.00 pagi hingga 1.00 petang. Jam 1.00 – 2.00 petang dikhaskan untuk rehat/ makan dan solat manakala kuliah disambung dari jam 2.00 – 5.00 petang. Selepas itu, pelajar perlu memakai pakaian sukan dan turun ke padang untuk latihan dan gerak cergas. Pada sebelah malam, jika terdapat kelas tambahan/kuliah ganti akan diadakan dari jam 8 – 10 malam. Pada hari lain, pelajar perlu menjalani sesi pembelajaran sendiri/ulangkaji. Jam 11.30 malam, lampu ditutup dan semua pelajar dinasihatkan tidur supaya mereka dapat bangun awal.

1. **Program yang ditawarkan oleh UPNM di peringkat Asasi Pertahanan dan Program Ijazah Sarjana Muda**

**3 program di peringkat Asasi iaitu :**

1. Asasi Perubatan
2. Asasi Kejuruteraan dan Teknologi
3. Asasi Pengurusan dan Strategi

**Program yang ditawarkan oleh UPNM di Peringkat Ijazah Sarjana Muda adalah:**

1. Ijazah Sarjana Muda Doktor Perubatan
2. Ijazah Sarjana Muda Kejuruteraan Awam
3. Ijazah Sarjana Muda Kejuruteraan Mekanikal
4. Ijazah Sarjana Muda Kejuruteraan Elektrik dan Elektronik (komunikasi)
5. Ijazah Sarjana Muda Kejuruteraan Elektrik dan Elektronik (Kuasa)
6. Ijazah Sarjana Muda Penerbangan
7. Ijazah Sarjana Muda Teknologi Maritim
8. Ijazah Sarjana Muda Sains (Kepujian) Logistik dan Pengangkutan Maritim
9. Ijazah Sarjana Muda Sains Komputer (Kepujian)
10. Ijazah Sarjana Muda Sains Komputer (Keselamatan Sistem Komputer)
11. Ijazah Sarjana Muda Sains Komputer (Sistem Cerdas)
12. Ijazah Sarjana Muda Penyelidikan Operasi dengan Sains Data (Kepujian)
13. Ijazah Sarjana Muda Pengajian Strategi
14. Ijazah Sarjana Muda Pengurusan Sumber Manusia Pertahanan
15. Ijazah Sarjana Muda Pengurusan Pertahanan dan Keselamatan
16. Ijazah Sarjana Muda Sarjana Muda Pertahanan dan Keselamatan Islam
17. Ijazah Sarjana Muda Sains (Kepujian) Kepolisan, Keselamatan Global dan Perisikan
18. Ijazah Sarjana Muda Sains Sosial (Bahasa dan Komunikasi Silang Budaya)
19. **Kenapa saya tidak terpilih dalam senarai Bakal Pegawai Kadet sedangkan saya telah sampai ke peringkat Lembaga Awal?**

Senarai calon yang dipilih ke peringkat Lembaga awal masih lagi disaring oleh pihak Cawangan Tenaga Kerja, Mindef setelah semua calon dari semua lokasi temuduga dikumpul dan akan diputuskan melalui markah dan kuota yang ada untuk Bakal Pegawai Kadet.

1. **Bagaimana memohon jika berminat sebagai pelajar UPNM?**

Calon perlu memohon melalui dalam talian sebaik sahaja permohonan dibuka melalui UPUOnline dan meletakkan UPNM sebagai pilihan pertama. Fakulti akan membuat saringan data berdasarkan syarat kemasukan. Hanya calon yang disenarai pendek sahaja akan dipanggil untuk proses temuduga.

1. **Apakah kemudahan bantuan yang pelajar akan dapat semasa peringkat pengajian Asasi?**

Semasa di peringkat pengajian Asasi, semua pelajar akan menerima bantuan wang saku daripada pihak Kementerian Pendidikan Tinggi iaitu sebanyak RM1250.00 setiap semester. Walaubagaimanapun bermula tahun 2017, pemberian bantuan ini adalah terhad kepada golongan pendapatan isi rumah RM4,000.00 ke bawah.

Pelajar Bakal Pegawai Kadet (BPK) dan PALAPES yang mengikuti latihan akan menerima elaun latihan PALAPES yang dibayar mengikut kadar jam latihan yang diikuti.

1. **Apakah syarat untuk dilantik sebagai Pegawai Kadet?**

Syarat pemilihan Pegawai Kadet adalah pelajar harus memperolehi PNGK 2.70 ke atas semasa di peringkat Asasi dan mesti memenuhi syarat fizikal yang telah ditetapkan oleh pihak ATM.

Sekiranya pelajar BPK tidak memenuhi syarat berkenaan, mereka akan meneruskan pengajian di peringkat Sarjana Muda sebagai pelajar awam.

1. **Berapakah gaji yang diterima oleh Pegawai Kadet di UPNM?**

Pegawai Kadet akan dilantik apabila bermulanya peringkat pengajian Sarjana Muda. Gaji pada tahun pertama adalah RM1500.00 dan akan menerima kenaikan tahunan sebanyak RM125.00. Kemudahan lain adalah seperti sajian, penginapan dan yuran pengajian adalah ditanggung sepenuhnya oleh ATM.